་ལྷ། འབྱུང་བ་ཆེན་པོ་བཞིའི་ལྷ་ལ་སོགས་པ་ལྷ་ཐམས་ཅད་ཀྱི་བཀའ༴གཙུག་ལག་ཁང་གི་བདག་པོ། གནས་ཆེན་པོ་བརྒྱད་དང་བཅུ་དྲུགམཐའ་འདུལ་དང་ཡང་འདུལ། རུ་བཞིའི་གཙུག་ལག་ཁང་གི་ཆོས་སྐྱོང་སྲུང་མ་ཐམས་ཅད་ཀྱི་བཀའ༴གཞན་ཡང་འཇིག་རྟེན་པའི་མ་བདུན་ལ་སོགས་པ་མ་མོའི་ཚོགས་དང་། སྲིན་མོ་ཆེན་མོ་བདུན་ཅུ་ལ་སོགས་ཏེ་སྲིན་མོའི་ཚོགས། མཁའ་འགྲོ་མའི་ཚོགས། ཕྲ་མེན་མའི་ཚོགས། རྣལ་འབྱོར་མའི་ཚོགས། སྲིང་མོ་བཞི་མིང་པོ་དང་བཅས་པ། ཤིང་གསེབ་ཀྱི་ལྷ་དྲུག་ཅུ་རྩ་བཞི། དྲང་སྲོང་གི་མཆོག་མཆོད་རྟེན་བདུན་ལ་སོགས་ཏེ་དྲང་སྲོང་གི་ཚོགས་དང་༑ སྐྱེ་དགུའི་བདག་པོའི་ཚོགས། རིག་སྔགས་འཆང་གི་ཚོགས། ལྷ་མ་ཡིན་གྱི་རྒྱལ་པོ་ཐགས་བཟང་རིས། ནམ་མཁའ་ལྡིང་གི་རྒྱལ་པོ་གསེར་མིག་འཁྱིལ་བ་ཅན༑ སྲིན་པོའི་རྒྱལ་པོ་ལངྐ་མགྲིན་བཅུ། མིའམ་ཅིའི་རྒྱལ་པོ་ལྗོན་པ། ཀླུའི་རྒྱལ་པོ་འོད་ཟེར་རབ་ཏུ་རྒྱས་པ། གྲུལ་བུམ་གྱི་རྒྱལ་པོ་ཀུན་ཏུ་ལྷན་ཅིགས་བདག་འཕགས་ཆེན་པོ་ལ་སོགས་པ་དང་། བོད་ཁམས་སྐྱོང་བའི་དྲི་ཟའི་རྒྱལ་པོ་ཟུར་ཕུད་ལྔ་པ། ལྷ་མ་སྲིན་སྡེ་བརྒྱད་ཐམས་ཅད་ཀྱི་བཀའ༴གཞན་ཡང་བོད་ཁམས་སྐྱོང་བའི་བསྟན་མ་བཅུ་གཉིས། དགེ་བསྙེན་ཉི་ཤུ་རྩ་གཅིགབསམ་ཡས་ཀྱི་རྡོ་རྗེ་རབ་བརྟན་མ། སྤུ་རངས་ཀྱི་རྡོ་རྗེ་བདེ་ལྡན་མ། ཁྱུང་ལུང་གི་སྤྱན་གཅིག་མ༑ སྲ་དམ་ལས་ཀྱི་དགེ་བསྙེན་མ་ལ་སོགས་པ་ཕྱུགས་བདག་མོ་ཐམས་ཅད་ཀྱི་བཀའ༴འཇིག་རྟེན་པའི་ལྷ་མཐུ་བོ་ཆེ་ཡབ་ལྷ་གདལ་དྲུགའོ་དེ་གུང་རྒྱལ། ཐང་ལྷ་ཡར་ཞུད། ཐང་འབྲིང་འུ་དཀར། ཐང་སྲས་འཆོར་པོ། སྐུ་ལྷ་གེ་གོད་སུམ་བརྒྱ་དྲུག་ཅུ། ཡར་ལྷ་ཤམ་པོ། རྨ་ཆེན་སྤོམ་ར། གཙང་ལྷ་ཡུ་དར། བུ་ལེ་དཀར་པོ། སྒྱོགས་ཆེན་གདོང་ར། གནམ་ལྷ་དཀར་པོ། བྱང་རྟ་སྒོའི་ལྷ་བཙན་ལ་སོགས་པ་ལྷ་དགུ། གུང་དགུ། བེ་དབུ་རྩེ་དགུ། ལྷ་རྗེ་དགུ། འབངས་ཀྱི་ཕོ་ལྷ། མཁར་གྱི་རྩེ་ལྷ། ཡུལ་གྱི་ཡུལ་ལྷ་ལ་སོགས་པ་ལྷ་གཉན་པ་ཐམས་ཅད་ལ་ཕུད་འཐོར་ནས་ཛ་གད་ཕུད་ཀྱི་མཆོད་པ་དམ་པ་བཞེས། བྱའོ། ། བདེན་པ་བདར་ནས། འདི་སྐད་དུ་བྱའོ། ། ཀཱི་ལ་ཡའི་ཕུར་དབལ་མི་སྟོན། མ་མོའི་ཐུན་མི་རྡེག་ཡུངས་དཀར་གྱི་རྦབ་མི་གཏོང་། གཤིན་རྗེའི་འཁོར་ལོ་མི་བསྐོར། དབང་ཆེན་གྱི་རྟ་བྲོ་མི་རྡུང་། སྦྱིན་སྲེག་གི་ལས་མི་བྱ། དྲག་པོའི་སྔགས་མི་བཟླ། འཇིགས་པའི་ཕོ་ཉ་མི་འགྱེད། ཁ་ངན་དུ་མི་ཟེར༑ ལག༷་པས་ཚིག་ཏུ་མི་དྲོད༷། མི་ཆེན་པོའི་མིང་ནས་མི་འབོད། གཡག་ཆེན་པོའི་རྭ་ནས་མི་འཛིན། བདེན་པའི་དམ་བདར། ཞི་བའི་ཆོས་བཤད། མཐུན་པའི་ཟས་སྟེར་བས། ཁྱེད་རྣམས་བཟང་པོའི་སྣ་མ་འདྲེན། ངན་པའི་རྒྱབ་མ་བྱེད་པར་ཞི་བའི་ངང་ལ་བཞུགས་ཤིགམཉམ་པའི་ས་ལ་འཁོད་ཅིགདགོས་ན་སྟོང་གྲོགས་མཛོད་ཅིགགྲོགས་མི་མཛད་ནའང་གནོད་འགལ་མ་མཛད་ཅིག་གཞན་ཡང་བདུད་ཀྱི་རྒྱལ་པོ་རི་ནག་སྤུངས་པ། རི་རྩེ་གོང་གཡགད་བདུད་ཐོད་ཕྲེང་ཅན། ཀོང་རྗེ་བྲང་དཀར། ཏེ་ལེ་ཁྱབ། ས་འདར་འཁྲིགས་པ། མི་ནག་གཏུམ་པ། ནག་པོ་བེམ་པ༑ ཁ་གཡལ་ལྕེ་ཆེ། ནག་པོ་བཀྲག་མེད། གཟའ་བདུད་ནག་པོ་ལ་སོགས་ཏེ། བདུད་ཀྱི་རྒྱལ་པོ་བཅུ། བློན་པོ་བསྐོས་འདེབས་བདུན། གྱེད་པ་སྡེ་བཞི། ཀུང་པ་སྡེ་བཞི། ཕོ་ཉ་བླ་རྐུན། རྒྱ་ས་རྨག༷་བཅུ་གསུམ། འཆིང་བའི་ཞགས་ཐོགས། གཅོད་པའི་སྟྭར་ཐོགས། བརྔ་བའི་ཟོར་ཐོགས། འཛེད༷་པ་འགྱོགས་ཐོགས། གཤན་པ་གྲི་ཐོགས། བདུད་རིགས་སྟོང་ཕྲག་བརྒྱད་ཅུ་ཐམས་ཅད་ལ་ཀཱི་ལ་ཡའི་ཕུར་དབལ་མི་སྟོན། ཞེས་པ་ནས། གནོད་འགལ་མ་མཛད་ཀྱི་བར་ཀུན་ལ་འགྲེའོ། ། བདུད་མི་ལ་མ་ལབ་(བབ)ཁྲམ་ཤིང་ལ་མ་འདེབས། ཕོ་བདུད་གཡས་སུ་སྒྱུར། མོ་བདུད་གཡོན་དུ་སྒྱུར། སྤྱི་བདུད་མཁའ་ལ་སྒྱུར། གཞན་ཡང་དམུའི་རྒྱལ་པོ། དམུ་རྒྱལ་གེ་ཐུང་། དམུ་རྗེ་ལེགས་པ། དམུ་ལྕམ་ཕྲ་མོ་ལ་སོགས་པ་དམུའི་རིགས་སུ་གྱུར་པ་ཐམས་ཅད་ལ། ཀཱི་ལ་ཡའི༴དམུ་གབ་མ་འགེབས། དམུ་རྡོ་མ་རྡེགདམུ་ལྕེ་དང་། དམུ་ཞྭ་དང་། དམུ་འབྲུམ་དང་། དམུ་ལྐུགས་དང་། དམུ་ཆུ་མ་གཏོང་། གཞན་ཡང་བཙན་རྗེ་མཐུ་བོ་ལག་རིང་། ཡམ་ཤུད་དམར་པོ། ཆེ་བཙན་གྱི་རྒྱལ་པོ་ཡང་ནེ་བེར། བཙུན་མོ་ལ་མགོ་གཡུ་མཚོ། བློན་པོ་ཀེ་ཏ་བཞི་ཅུ་རྩ་གཉིས། ལྐུགས་པ་སྡེ་བཞི། རྩལ་ཐོགས་རྒྱུད་ཀྱི་གྲི་བཙན་དམར་པོ། ཕྱིའི་སྒོ་བ། ནང་གི་སྒོ་བ། སྨན་འབྲོག་རོལ་མོ་བདུན་ཅུ། གྲི་བཙན་སུམ་རྒྱ་དྲུག་ཅུ། བྲག་གདོང་དམར་པོ། བསེ་གདོང་ཁྲ་བོ། དམག་དཔོན་འཁོར་དང་བཅས་པ། ཡབ་ཡ་བ་སྐྱ་གཅིགརོལ་པ་སྐྱ་བདུན། སྐྱོ་བ་ཀླུ་བཙན། ལྷ་བཙན་རོལ་པའི་རྒྱལ་པོ། བྷང་བཙན༑ གཞན་བཙན་སྨུག་པོ། གདོང་བཙན། སེ་བཙན། བྲག་བཙན། བདུད་བཙན༑ གྲི་བཙན། ཀླུ་བཙན། ཡུལ་བཙན། ཤར་དྲི་ཟའི་བཙན། ལྷོ་གཤིན་རྗེའི་བཙན༑ ནུབ་ཀླུའི་བཙན། བྱང་གནོད་སྦྱིན་གྱི་བཙན། བཙན་ཕྲན་ཉི་ཁྲི་ཆིག་སྟོང་པོ་ཐམས་ཅད་ལ། ཀཱི་ལ་ཡའི༴གྲི་འཐབ་དང་གཟེར་ནད་མ་གཏོང་ཞིགགཞན་ཡང་འོད་ལྷ་དཀར་པོ། ཡ་ཆོས་དཀར་པོ། འུས་རང་དཀར་པོ། ཚངས་པ་དུང་གི་ཐོར་ཚུགས་ཅན། གནམ་ལྷ་བྱང་ཆུབ། ལི་བྱིན་ཧ་ར། ཉི་སྤང་སད། ཟླ་སྤང་སད། སྐྱ་རེངས་གསེར་ཕྲེང་ཅན། གཡུ་ཕྲེང་ཅན། དུང་ཕྲེང་ཅན། མཆོང་ཕྲེང་ཅན། གཟི་ཕྲེང་ཅན་ཏེ་ཕྲེང་ལྔ། ཤེལ་གྱི་སྲོག་བདག་དམར་པོ། རྡོ་རྗེ་ལེགས་པ། རྡོ་རྗེ་གཞོན་ནུ། རྡོ་རྗེ་ལྡེ་དཀར། རྡོ་རྗེ་བྱེ་བྲག་སྐྱེས། བཙན་འགོང་དམར་པོ། ནམ་མཁའ་ལ་གནས་པའི་རྒྱལ་པོ། ས་གཞི་ལ་གནས་པའི་རྒྱལ་པོ་འཁོར་དང་བཅས་པ་ཐམས་ཅད་ལ། ཀཱི་ལ་ཡའི༴སྨྱོ་འབོགས་དང་། བརྒྱལ་ནད་མ་གཏོང་། གཞན་ཡང་མི་རིགས་ཀྱི་དབང་དུ་བྱས་ན། ས་གཞི་ལ་བསྐྱེད་པའི་རྒྱལ་པོ་སྡེ་བཞི། དཀར་སྨུག་གནག་གསུམ། གྲུ་འདེགས་མ་བཞི། དཀར་སེར་དམར་ལྗང་སོགས་སྡེ་བཞི། བྱ་ཞོན་མ། བོང་ཞོན་མ། དྲེའུ་ཞོན་མ། མཛོ་ཞོན་མ། ནག་མོ་ཁལ་དཀར་གྱི་སྟེང་། ལྷོ་དཀར་འདབ་ཁྲའི་བདག་མོ། རྒྱུ་གཟེར་ཁྲག་ནད་ཀྱི་བདག་མོ༑ བལ་ནད་གླང་ཐབས་ཀྱི་བདག་མོ། རྒྱ་ནད་མིག་སེར་གྱི་བདག་མོ། འབྲུམ་བུ་གཡས་མའི་བདག་མོ། བདུད་མོ་མེའི་ཕོད་ཁ་ཅན། ཆུའི་ཕོད་ཁ་ཅན། རླུང་གི་ཕོད་ཁ་ཅན། ནད་ཀྱི་ཕོད་ཁ་ཅན། རི་རབ་ཀྱི་མ་མོ། གླིང་གི་སྲིན་མོ། དུར་ཁྲོད་ཀྱི་ཤ་ཟ་མོ། བཏིང་གི་བདུད་མོ། ཆུའི་ཀླུ་མོ། མཁའི་དཔྲལ་མོ། བྱང་གི་འབྲོག་མོ༑ དམུ་སྨན་དང་བྱང་སྨན། སྨན་བཙུན་དང་ཀླུ་བདུད་མོ་ལ་སོགས་པ་མོ་རིགས་ཀྱི་གདོན་ཐམས་ཅད་ལ། ཀཱི་ལ་ཡའི༴དལ་ཁ་དང་རིམས་ནད་མ་གཏོང་ཞིགགཞན་ཡང་ཀླུ་རྒྱལ་རིགས། རྗེ་རིགས། བྲམ་ཟེའི་རིགས་དང་། དམངས་རིགས། ས་འཛིན་པ་ཚེ་རིང་། རྫུ་འཕྲུལ་དང་ལྡན་པ། དབང་ཆེ་བ། རཏྣའི་གཞལ་མེད་ཁང་ཆེན་པོ་ལ་གནས་པའི་ཀླུའི་རྒྱལ་པོ་འཁོར་དང་བཅས་པ་ཐམས་ཅད་དང་། ཀླུ་ཕལ་པ་རིགས་བཞི་དང་། བཱ་སུ་ཏ་རིགས་དྲུག་དང་། ཀླུ་ཆུ་ལ་གནས་པ། གཉན་ཤིང་ལ་གནས་པ། ས་བདག་ས་ལ་གནས་པ། ཞིང་སའམ། ཁང་སའམ། དུར་སའམ། མཚེའུ་ལྟང་ལྟེང་མ། ཆུ་མིག་འཇག་འཇིག་གམ། སིང་མ་གྱ་གྱུའམ། ཚིགས་གྱ་གྱུའམ། ལུ་མ་བྲང་བྲེང་ལ་གནས་པ་སོགས་ཁྱེད་རྣམས་ལ། ཀཱི་ལ༴མཛེ་ཤུ་དང་གཡན་པ་མ་གཏོང་། འབྱུང་པོ་གྲོང་རྒྱུ་བ་དམ་ཉམས་པ་ཀུན་གྱི་རྒྱབ་མ་བྱེད། བྱས་ན་སྤལ་པ་རྨ་ཅན་གཅིག་གིས་སྦལ་པའི་དོང་རུལ། རྟ་རིད་རྔོ་ཅན་གྱིས་ཡོ་མའི་ཁྱུ་འཕུང་བ་བཞིན་དུ། ཁྱེད་རང་ཡང་འཕུང་འགྲོ། དེ་བས་ན་བདེ་བར་གཤེགས་པའི་བཀའ་ཁྱད་དུ་མ་གསོད། སྦྱིན་པ་ཆུད་མ་གསོན། ལྷ་འདྲེ་དམ་བཙན༑ སྤྱང་ཀི་སྔོན་པོ་ཡང་གཙོང་ལ་མི་འགོམས་པ་ཡིན་པས། ཞི་བའི་ངང་ལ་བཞུགས་ཤིགའབྱུང་པོ་གྲོང་རྒྱུ་ལྟོགས་འདོད་ཅན། ཁྱི་གཟུགས་ཕྱིར་འབྲེང་བ། མི་འགྲུལ་ཕྱིར་འོང་བ། སྲོད་ཀྱི་འཇབ་རྐུ། ཐོ་རེངས་ཀྱི་རྐུན་བུ། གཤིན་གྱི་དྲ་དྲི་ཁྱོད་ཉོན་ཅིགཚེ་ལ་སྔ་ཕྱི་ཡོད། ལས་ལ་རྒྱུ་འབྲས་ཡོད། སྐྱེ་གནས་ལ་བདེ་སྡུག་ཡོད་པས། ཁྱོད་ཚེ་སྔ་མ་ལ་ལས་ངན་པ་སྤྱད་པས། ད་ལྟ་ཡི་དྭགས་གནོད་སེམས་ཅན་འདི་འདྲར་སྐྱེས་པ་ཡིན། བཅོམ་ལྡན་འདས་ཀྱིས་འདུས་བྱས་ཐམས་ཅད་མི་རྟག་པ། སྐྱེ་ཞིང་འཇིག་པའི་ཆོས་ཅན། ཞེས་གསུངས་པས། ཁྱེད་ཀྱང་འཆི་བའི་དུས་འོང་ངོ་། ། ཤི་ནས་མེད་པར་མི་འགྲོའོ། ། སེམས་ཅན་ལས་ཀྱི་རྗེས་སུ་འབྲངས་ཏེ། མདོ་ལས། ལུས་ཅན་དག་གི་ལས་རྣམས་ནི། ། བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབས་པ་ན། ། འབྲས་བུ་ཉིད་དུ་སྨིན་པར་འགྱུར། ། ཞེས་གསུངས་པས། ཡང་ཡང་སྐྱེ་དགོས་སོ། དེ་ཡང་ལས་དགེ་བས་བདེ་འགྲོར་སྐྱེ་ལ། སྡིག་པས་ངན་འགྲོར་སྐྱེ་སྟེ། ས་བོན་ཚ་བ་རྣམས་ལ་ནི། ། འབྲས་བུ་ཚ་བ་སྐྱེ་བར་འགྱུར། ། ས་བོན་མངར་བ་རྣམས་ལ་ནི། ། འབྲས་བུ་མངར་བ་སྐྱེ་བར་འགྱུར༑ ༑ཞེས་དང་། སློབ་དཔོན་རྟ་དབྱངས་ཀྱིས། དགེ་བ་ཡིས་ནི་བདེ་བ་འབྱུང་༑ ༑སྡིག་པ་ཡིས་ནི་སྡུག་བསྔལ་འབྱུང་། ། ཞེས་དང་། ཡུམ་ལས། གཅིག་ཏུ་ནག་པོའི་ལས་ཀྱི་རྣམ་པར་སྨིན་པས། སེམས་ཅན་དམྱལ་བ་དང་བྱོལ་སོང་དང་། ཡི་དྭགས་དང་། གཤིན་རྗེའི་འཇིག་རྟེན་ཞེས་གསུངས་པ་དང་། སློབ་དཔོན་འཕགས་པས་ཀྱང་། འཆི་བའི་དུས་ལ་བབ་ན་སྡིག་པ་ཡི། ། ལས་ཀྱི་འབྲས་བུ་གང་ལགས་མངོན་པར་འགྱུར། ། ཞེས་གསུངས་པས། ཁྱེད་ཀྱང་ལས་ངན་པའི་ལུས་ཞིག་འོག་ཏུ་སེམས་ཅན་དམྱལ་བ་ཡང་སོས། ཐིག་ནགབསྡུས་འཇོམས། ངུ་འབོད། ངུ་འབོད་ཆེན་པོ། ཚ་བ། རབ་ཏུ་ཚ་བ། མནར་མེད་པར་སྐྱེས་ནས། དེར་མེ་མ་མུར་གྱི་འོབས། རོ་མྱག་གི་འདམ། སྤུ་གྲི་བརྡལ་བའི་ཐང་། རལ་གྲི་ལོ་མའི་ནགས། ཤལ་མ་རི་ཡི་སྡོང་པོ། ཐལ་ཚན་གྱི་ཆུ་བོ་རབ་མེད་ལ་སོགས་པ་སྡུག་བསྔལ་བཟོད་པའི་ཐབས་མེད་པ། འཕགས་པའི་ཐུགས་རྗེས་ཀྱང་མི་སྐྱོབ་ན༑ ལས་མ་ཟད་བར་ཐོན་པའི་དུས་མི་འོང་སྟེ། ཡུམ་ལས་འཇིག་རྟེན་གྱི་ཁམས་འདི་མེས་ཡོངས་སུ་འཇིག་པའམ། ཆུས་ཡོངས་སུ་འཇིག་པའི་ཚེ་ཡང་། སེམས་ཅན་དམྱལ་བ་པ་དེ་དག་ཤར་ཕྱོགས་ཀྱི་སེམས་ཅན་དམྱལ་བ་ཆེན་པོར་འདོར་བར་འགྱུར། དེ་དག་ཏུ་ཡང་མེ་དང་ཆུ་དང་རླུང་གིས་འཇིག་པའི་ཚེ། ལྷོ་དང་། ནུབ་དང་། བྱང་དང་། བྱང་ཤར་དང་། ཤར་ལྷོ་དང་། ལྷོ་ནུབ་དང་། ནུབ་བྱང་དང་༑ སྟེང་དང་། འོག་དང་། ཕྱོགས་བཅུའི་སེམས་ཅན་དམྱལ་བ་ཆེན་པོར་སྐྱེ་བར་འགྱུར་རོ། ། ཞེས་གསུངས་པས། ཐོན་པའི་དུས་མེད་དོ། ། དེ་བས་ན་ལས་ངན་པའི་འཕྲོ་ཆོད། ལམ་ནོར་བ་ལས་ལོག་པ་ཡིན། བདེ་བར་གཤེགས་པའི་བཀའ་དང་། ལས་རྒྱུ་འབྲས་ཁྱད་དུ་མ་གསོད། ས་གཞི་འདི་ནམ་མཁའ་ལ་འཕགས་ཀྱང་སྲིད། ཉི་ཟླ་ནི་ས་ལ་ལྟུང་ཡང་སྲིད། ཆུ་ཀླུང་ཆེན་པོ་ནི་གྱེན་ལ་ལྡོག་ཀྱང་སྲིད། བདེ་བར་གཤེགས་པའི་བཀའ་ནི་གཞན་དུ་འགྱུར་མི་སྲིད་དོ། ། ཞེས་གསུངས་པས། གཞན་ལ་གནོད་པ་རྫུན་གྱི་ཚིག། སྨྲ་བའི་ཚིག་དེ་རྒྱུ་མེད་ཕྱིར། ། ཉེས་ཟད་ངག་ཏུ་ཤེས་པར་བྱ། ། ཞེས་གསུངས་པས། བདེ་བར་གཤེགས་པའི་བཀའ་ལ་ཉོན་ཅིགརང་གི་ལུས་ལ་དཔེ་ལོང་ལ། ། གཞན་ལ་གནོད་པ་མ་བྱེད་ཅིག ༑མཚོན་ཆས་མི་འཇིགས་གང་ཡང་མེད། ། འཆི་བའི་སྲོག་ལ་ཀུན་ཀྱང་འཛེམ༑ ༑ཞེས་གསུངས་པས། ཁྱེད་རང་ལ་ཡང་གནོད་པ་ཆེན་པོ་བྱས་ན་དགའམཁེ་ཆུང་ཞིང་ཉེན་ཆེ་བ་ལ་མ་གོལ་བར་སོང་ཞིགནམ་མཁའ་སྟོང་པ་ལ་གཤོག་རུ་འཛིང་བའི་དོན་མེད། ཐང་ཁ་ཡངས་པོ་ལ་རྟ་རྐྱང་ཐུག་པའི་དོན་མེད་དོ། ། དེས་ན་ཁྱོད་རང་གི་ས་དང་རང་གནས་སུ་སོང་ཞིག་དེངས་ཤིག་བྱེར་ཅིགགལ་ཏེ་བདེན་པ་བདར་ཀྱང་མི་ཉན་ཏེ། ཞི་བས་འཀྲོལ་ཡང་མི་ཉན། བཀུར་སྟིས་མཆོད་ཀྱང་མི་འགྲོ་ན། ། བདེན་པ་ཆེན་པོའི་ཆད་པ་དང་། བདེ་བར་གཤེགས་པའི་བཀའ་ཆད་ཀྱིས། ཁྱེད་བརླག་པས་ན་མཐའ་མེད་པ་དང་། མགོ་བོ་ཨརྫ་ཀའི་དོག་པ་བཞིན་དུ། ཚལ་པ་བདུན་དུ་འགས་པར་འགྱུར་རོ། ། ཤིན་ཏུ་གདུག་པ་དྲག་པོ་ལ། ། ཞི་བས་ཉེ་བར་མི་སྦྱོར་བར། ། འདི་མཁྱེན་རྡོ་རྗེ་འཆང་ཆེན་གྱིས། ཁྲོ་བོར་དེ་བཞིན་སྐུ་སྤྲུལ་མཛད། ། ཅེས་གསུངས་པས། གོང་དུ་སྨོས་པའི་གསང་སྔགས་དང་། རིག་སྔགས་དང་། ཁྲོ་བོ་དང་། ཁྲོ་མོ་དང་། ཕྱག་བརྙན་དང་། ཕོ་ཉའི་ཚོགས་ཐམས་ཅད་ཀྱིས། ཁྱེད་རྣམས་ཐལ་བར་བརླག་པར་འགྱུར་རོ། ། རྒྱལ་བ་སྲས་བཅས་ང་ཡི་དཔུང་། ། ཚངས་པ་བརྒྱ་བྱིན་ང་ཡི་དཔུང་། ། འབྱུང་བ་བཞི་པོ་ང་ཡི་དཔུང་། ། ཐམས་ཅད་ང་ཡི་དཔུང་གྱུར་ནས། ཁྱེད་རྣམས་བརླག་པར་འགྱུར་ངེས་སོ། ། དེ་བས་ན་སོང་ཞིགབྱེར་ཅིགདེངས་ཤིགཚངས་པའི་གཟི་བརྗིད་ཀྱིས་ཐལ་བར་བརླག་པར་འགྱུར་རོ། ། བརྒྱ་བྱིན་གྱི་རྡོ་རྗེས་ཁྱེད་ཀྱི་ལུས་ངག་འབིགས་པར་འགྱུར་རོ། ཁྱབ་འཇུག་གི་འཁོར་ལོས་ཤོག་པར་འགྱུར་རོ། ། དེ་བས་ན་སོང་ཞིགབྱེརཅིགདེངས་ཤིགསརྦ་བིགྷྣ་གཙྪ། ཞེས་བརྗོད་ཅིང་དྲག་སྔགས་བཟླས་སོ། ། རྗེ་བཙུན་གྲགས་པ་རྒྱལ་མཚན་གྱིས་མཛད་པའི་བདེན་བདར་ཆེན་མོ་རྫོགས་སོ། ། སྤྱིར་གཏོར་མ་དང་བདེན་བདར་ལན་གསུམ་བྱས་ནས་གདུངས་ན་མི་ཐུལ་མི་སྲིད་དོ། ། སེམས་ཅན་ལ་ཕན་ཐོགས་པར་གྱུར་ཅིག། ། །མངྒ་ལཾ། ། འདིའི་མ་ཕྱི་གཅིག་ལས་མ་རྙེད་ལ་ཡིག་ནོར་རྣམས་བཅོས་ཡོད། ཐེ་ཚོམ་ཅན་ལ་རྟགས༷༑ འདི་འདྲ་རེ་ཡོད་པས་བློ་ལྡན་རྣམས་ཀྱིས་དཔྱོད་མཛོད། ། ། ། དཀར་པོ་རྣམ་གསུམ་དང་འཕགས་པའི་གསུང་རབ་ཁ་སྐོང་པོད་གཉིས་པ། མེས་པོའི་ཞུལ་བཞག་ལས།  ས་སྐྱ་བཀའ་འབུམ།